Dept. ontken spesiale behandeling vir Oscar, Krejcir‘n Video volg onderaan die berig. ‘n Skermskoot uit die video. “Die DKD wil dit graag duidelik maak dat die berig in die Daily Sun dat twee gevangenes ‘soos koninklikes’ behandel word, vals en misleidend is. Hulle ontvang nie spesiale behandeling nie,” het die departement in ŉ verklaring gesê. Die Daily Sun het ŉ video op YouTube gelaai wat glo wys hoe Pistorius en Krejcir sonder oorpakke sokker speel in ŉ binnehof van die Kgosi Mampuru II-tronk in Pretoria. Volgens die departement maak die Wet op Korrektiewe Dienste voorsiening vir beide gevonnisde gevangenes en dié wat aangehou word om een uur per dag te oefen. “Gevonnisde gevangenes mag hul oefenklere aantrek tydens oefeningstye.” Volgens die Daily Sun is ander gevangenes kwaad aangesien hulle van mening is dat Pistorius en Krejcir voorkeurbehandeling kry en dat dit eerder lyk of hulle ‘n vakansiekamp bywoon. Die DKD het gesê die berig is misleidend en het ŉ beroep gedoen op die media om nie op “onetiese wyse” inligting te bekom nie. “Die DKD is bewus van beamptes wat misleidende inligting aan die media verskaf oor Pistorius en Krejcir.” Pistorius is op 21 Oktober tot vyf jaar tronkstraf gevonnis nadat hy aan strafbare manslag skuldig bevind is. Krejcir staan tereg op verskeie aanklagte, waaronder moord en ontvoering. http://youtu.be/faWxQnLhqp4